1. Ir-rispett għad-drittijiet tal-bniedem huwa valur bażiku għall-Unjoni, kif stabbilit fit-Trattat dwar l-Unjoni Ewropea u fil-Karta tad-Drittijiet Fundamentali tal-Unjoni Ewropea. 2. Huwa importanti li jiġu promossi valuri komuni, bħar-rispett għad-drittijiet tal-bniedem, kif ukoll fehim komuni li d-drittijiet tal-bniedem huma universali u japplikaw għal kulħadd. 3. It-Trattat dwar il-Funzjonament tal-Unjoni Ewropea (TFUE) jipprevedi li l-Unjoni, fl-azzjonijiet kollha tagħha, għandha tfittex li telimina l-inugwaljanzi u tiġġieled id-diskriminazzjoni bbażata fuq diversi raġunijiet, inkluż is-sess u l-orjentazzjoni sesswali, fid-definizzjoni u fl-implimentazzjoni tal-politiki u l-attivitajiet tagħha u tagħti s-setgħa lill-Kunsill biex jieħu azzjoni biex jiġġieled id-diskriminazzjoni li tkun ibbażata fuq dawk ir-raġunijiet. 4. Dan is-sett ta' Konklużjonijiet jibni fuq il-ħidma preċedenti u l-impenji politiċi espressi mill-Parlament Ewropew, il-Kunsill, il-Kummissjoni u partijiet ikkonċernati rilevanti oħra, inklużi d-dokumenti elenkati fl-Anness I. 5. Fil-kamp ta' applikazzjoni tiegħu, l-Artikolu 21 tal-Karta tad-Drittijiet Fundamentali tal-Unjoni Ewropea jipprojbixxi b'mod espliċitu kwalunkwe diskriminazzjoni abbażi ta' sess u orjentazzjoni sesswali. 6. Id-diskriminazzjoni abbażi tal-orjentazzjoni sesswali hija projbita wkoll skont il-liġi tal-Unjoni fil-qasam tax-xogħol. IL-KUNSILL TAL-UNJONI EWROPEA 7. JINNOTA l-intenzjoni tal-Kummissjoni li tiżgura l-koerenza bejn il-Lista ta' azzjonijiet tagħha biex tiġi avvanzata l-ugwaljanza għal-LGBTI u l-Linji Gwida tal-Kunsill għall-promozzjoni u l-protezzjoni tat-tgawdija tad-drittijiet kollha tal-bniedem minn persuni LGBTI fil-kuntest tal-politika esterna tal-UE. 8. JISTIEDEN LILL-KUMMISSJONI EWROPEA biex tippromwovi l-miżuri deskritti fil-Lista ta' azzjonijiet tagħha għall-avvanz tal-ugwaljanza għal-LGBTI waqt li tirrispetta bis-sħiħ l-identitajiet nazzjonali u t-tradizzjonijiet kostituzzjonali tal-Istati Membri kif ukoll il-kompetenza tal-Istati Membri fil-qasam tal-liġi tal-familja, biex iżżomm lill-Istati Membri infurmati b'mod regolari permezz tal-Grupp ta' Livell Għoli dwar in-Nondiskriminazzjoni, l-Ugwaljanza u d-Diversità dwar il-progress li jkun sar u biex tagħti attenzjoni għat-tgawdija tad-drittijiet fundamentali minn persuni LGBTI meta tkun qed twettaq il-kontroll tad-drittijiet fundamentali ta' kwalunkwe miżura ta' politika proposta. 9. JISTIEDEN LILL-KUMMISSJONI EWROPEA biex sa tmiem l-2016 tirrapporta dwar il-progress fir-rigward tal--Lista ta' azzjonijiet tagħha biex tiġi avvanzata l-ugwaljanza għal-LGBTI u kull sena minn hemm 'il quddiem. 10. JAPPELLA LILL-KUMMISSJONI EWROPEA sabiex iżżid l-isforzi fil-qasam tal-ġbir ta' data komparattiva dwar id-diskriminazzjoni ta' persuni LGBTI fl-UE, fil-qasam ta' attivitajiet ta' sensibilizzazzjoni mmirati f'oqsma kruċjali, bħax-xogħol, l-edukazzjoni, is-saħħa u l-isport, u fil-qasam tal-għarfien dwar id-drittijiet u l-ġlieda kontra n-nuqqas ta' rappurtar ta' inċidenti ta' diskriminazzjoni. Politiki li jiġġieldu d-diskriminazzjoni tal-persuni LGBTI jaqgħu fi ħdan il-kuntest usa' tat-trattament ugwali. 11. JAPPELLA LILL-AĠENZIJA TAL-UNJONI EWROPEA GĦAD-DRITTIJIET FUNDAMENTALI biex tkompli tistudja s-sitwazzjoni tal-persuni LGBTI billi tinġabar statistika ta' kwalità għolja bbażata fuq l-aktar metodi affidabbli. 12. JENFASIZZA li, fil-promozzjoni tal-azzjonijiet biex tiġi avvanzata l-ugwaljanza għal-LGBTI, il-Kummissjoni għandha tkompli tikkoopera mal-Istati Membri, kif ukoll mal-Aġenzija tal-Unjoni Ewropea għad-Drittijiet Fundamentali (FRA) u aġenziji rilevanti oħra tal-UE, is-soċjetà ċivili u, fi ħdan is-setgħat mogħtija lilha fit-Trattati, mal-organizzazzjonijiet internazzjonali rilevanti inkluż il-Kunsill tal-Ewropa, l-OECD u n-NU. 13. JISTIEDEN LILL-KUMMISSJONI EWROPEA U LILL-ISTATI MEMBRI biex isaħħu u jkomplu jappoġġaw l-azzjoni ta' mekkaniżmi istituzzjonali, inklużi Korpi tal-Ugwaljanza nazzjonali, li huma strumenti kruċjali għan-nondiskriminazzjoni ta' persuni LGBTI, kif ukoll dik tan-Netwerk Ewropew għall-Korpi tal-Ugwaljanza (Equinet). JISTIEDEN LILL-ISTATI MEMBRI 14. Biex jikkunsidraw jaħdmu flimkien mal-Kummissjoni Ewropea fir-rigward tal-Lista ta' azzjonijiet tagħha biex tiġi avvanzata l-ugwaljanza għal-LGBTI, bl-użu sħiħ tal-Grupp ta' Livell Għoli dwar in-Nondiskriminazzjoni, l-Ugwaljanza u d-Diversità biex jiddiskutu kwistjonijiet rilevanti u jesploraw mezzi sabiex jitħaffef il-progress, filwaqt li jirrispettaw bis-sħiħ il-kompetenzi, l-identitajiet nazzjonali u t-tradizzjonijiet kostituzzjonali tal-Istati Membri; u 15. Li tittieħed azzjoni biex tiġi miġġielda d-diskriminazzjoni għal raġunijiet ta' orjentazzjoni sesswali u l-identità tal-ġeneru." 1) Parlament Ewropew Riżoluzzjoni tal-Parlament Ewropew tat-8 ta' Settembru 2015 dwar is-sitwazzjoni tad-drittijiet fundamentali fl-Unjoni Ewropea (2013-2014) ( Ir-riżoluzzjoni tal-Parlament Ewropew tal-4 ta' Frar 2014 dwar il-Pjan Direzzjonali tal-UE kontra l-omofobija u d-diskriminazzjoni abbażi ta' orjentazzjoni sesswali u l-identità tal-ġeneru (2013/2183(INI)) 2) Kunsill Linji Gwida għall-promozzjoni u l-protezzjoni tat-tgawdija tad-drittijiet tal-bniedem kollha minn persuni leżbjani, omosesswali, bisesswali, transġeneru u intersesswali (11153/13) 3) Kummissjoni Lista ta' azzjonijiet mill-Kummissjoni għall-avvanz tal-ugwaljanza għal-LGBTI 4) Aġenzija tal-Unjoni Ewropea għad-Drittijiet Fundamentali Protection against discrimination on grounds of sexual orientation, gender identity and sex characteristics in the EU -- Comparative legal analysis -- Update 2015 (Protezzjoni kontra d-diskriminazzjoni abbażi tal-orjentazzjoni sesswali, l-identità tal-ġeneru u l-karatteristiċi tas-sess fl-UE -- Analiżi legali komparattiva -- Aġġornament 2015) European Union lesbian, gay, bisexual and transgender survey, 2014 (Stħarriġ tal-Unjoni Ewropea dwar persuni lesbjani, gay, bisesswali u transġeneru, 2014) [1] Artikolu 8 u 10 TFEU Ara l-paġna tal-laqgħa